b'\n_START_ARTICLE_\nRettsoppgj\xc3\xb8ret i Danmark\n_START_PARAGRAPH_\nRettsoppgj\xc3\xb8ret i Danmark er betegnelsen p\xc3\xa5 de is\xc3\xa6r strafferettslige saker som ble f\xc3\xb8rt mot personer som under okkupasjonen i Danmark hadde samarbeidet med tyske myndigheter._NEWLINE_Rettsoppgj\xc3\xb8rets grunnlag var straffelovstillegget som var utarbeidet i okkupasjonens siste \xc3\xa5r og ble vedtatt kort etter frigj\xc3\xb8ringen. Straffelovstillegget kriminaliserte handlinger som hadde funnet sted etter den 29. august 1943, hvilket ble et av de alvorligste kritikkpunktene mot loven, idet det ble gjort gjeldende at lover med tilbakevirkende kraft strider mot en rettsstats prinsipper._NEWLINE_Anklagede etter straffelovstillegget var is\xc3\xa6r personer som hadde deltatt i tysk krigstjeneste eller hadde hatt utilb\xc3\xb8rlig \xc3\xb8konomisk samarbeide med okkupasjonsmakten._NEWLINE_101 menn og 2 kvinner ble etter krigen d\xc3\xb8mt til d\xc3\xb8den ved byrettene for landsforr\xc3\xa6deri under den tyske okkupasjonen av Danmark. Herav ble de 78 dommene stadfestet av b\xc3\xa5de \xc3\x98stre og Vestre Landsret og H\xc3\xb8jesteret. De 46 dommene ble effektuert, mens 30 menn og de to kvinnene ble ben\xc3\xa5det av justisministeren og fikk endret deres straff til livsvarig fengsel._NEWLINE_Av de 32 som avsonet livsvarig fengsel, ble den siste l\xc3\xb8slatt i 1956. Alle de utenlandske statsborgerne som var blitt d\xc3\xb8dsd\xc3\xb8mt, ble ben\xc3\xa5det, s\xc3\xa5 det var kun danske statsborgere som ble henrettet._NEWLINE_De to kvinnene som ble d\xc3\xb8dsd\xc3\xb8mt var Grethe Bartram og Anna Lund Lorentzen. Begge straffene ble endret til livsvarig fengsel og begge ble l\xc3\xb8slatt i 1956.'